**Reinhardt György †**

(1930 – 1986)

Volt egyszer egy tó, amelyen alig akadt szabad vízfelület, mert mindenfelé nádszigetek zöldelltek. Vitorláztak lelkes sportemberek itt is, de itt nem lehetett úgy edzeni, komolyan felkészülni, mint a nagy tavon. Nem is volt esélyük a balatoni versenyeken az elsők közé kerülni. Aztán 1964-ben jött egy ember, akinek élete első harminchárom évében se a sporthoz, se a vitorlázáshoz nem volt köze, szinte semmit sem tudott a vitorlázásról, de elszántan dolgozott azért, hogy felvirágoztassa a kis tó versenyéletét. És húsz év múlva a magyar bajnokságokon már a velencei-tavi vitorlázók domináltak több olimpiai osztályban is.

1963 végén Tartsay Vilmos családi okokból megvált az edzői tisztségtől, a vezetésnek új edzőt kellett keresnie. Ekkor Springer Ferenc – Dolesch Iván javaslatára – hívta Reinhardt Györgyöt, hogy jöjjön a Velencei-tóra. Reinhardt mint EVIG-dolgozó, a vállalat vitorlás szakosztályában került kapcsolatba a vitorlázással. Autodidakta edző volt, fegyelmezett és célratörő.

1964. március 1-jétől mellékfoglalkozású edzőként alkalmazták Reinhardt Györgyöt. Megjelenése után nagy tempóban indult meg velencei-tavi vitorláskikötők, a hajótárolók, valamint a klubházak építése. Ezekben a munkálatokban éveken át a sportolók is aktívan részt vettek.

Ő honosította meg az azóta mindenütt átvett nyári kiválasztó táborokat, amelyekbe évente negyven–ötven 10–12 éves gyerek jelentkezett, akik közül a legjobbak a klubban versenyezhettek. A gyerekek oktatásához a Balatonról vásárolt Molyokat és Finneket, és az Eper-műhelyben készült Cadetokat mintául véve saját hajógyártásba kezdett. Flotta született, amely a tömeges utánpótlás-nevelés eszköze lett. A hajóparkot állandóan fejlesztette, az ő révén terjedt el hazánkban a 420-as hajóosztályt, és az első öt 470-esből három a Velencei-tavon versenyzett.

Sajátos edzői módszereivel sok jó és eredményes versenyzőt, válogatottat nevelt. Fő célja volt, hogy a balatonival azonos rangra emelje a velencei-tavi vitorlázást. Nehéz ember volt, az életét tette a munkájára, nem volt hát se elnéző, se megértő ha szerinte valaki éppen nem tett meg mindent az áhított célért, a Velencei-tó versenyéletének felvirágoztatásáért.

A vitorlástelepen szigorú napirend szerint zajlottak a programok, különösen a vízi edzések. Szinte mindegy volt, hogy milyen az időjárás. Agárdon a „Reinhardt-féle Beaufort-skála” volt érvényben. Ha ijesztően erős szél tutult, azt „erős hármasnak” nevezte, míg a szinte teljes szélcsend a „gyenge hármas” elnevezést érdemelte ki. Így sosem volt ok a parton maradásra, az aktuális edzés elhalasztására.

Nagy szerepe volt a Velencei-tavi Vitorlás Sportiskola létrejöttében és fejlesztésében, melynek 1984-ig az igazgatója volt, és közreműködött a Velencei-tavi Vízi Sport Létesítmények működtetésében, melyekhez az anyagi alapokat dr. Springer Ferenc teremtette meg.

Az ő irányításával épült a mai Sportszálló, a tornaterem, az Alba Regia és a Köfém klubházak, az újabb, nagyobb kikötő, illetve az új VVSI klub- és csónakház.

1971-től a Velencei-tavi Vízisport Létesítményeket is ő igazgatta. Nőtt az általa irányított sporttelep szerepe a megyei sportéletben. Egyre több ellensége akadt, megalkudni azonban továbbra sem tudott. Sokan el akarták távolítani. Végül ultimátumot kapott, legyen csak a VVSI igazgatója, a Létesítmények vezetéséről mondjon le. Ő ezt határozottan visszautasította. Ellenfelei kapva-kaptak az alkalmon, és amikor azt mondta, hogy vagy mindkettő, vagy egyik sem, lemondatták. Soha többé nem látták, egyik pillanatról a másikra tűnt el arról az agárdi telepről, amelyet ő teremtett. A Velencei-tavi Vízi Sportiskola és a létesítmények tovább működtek, de lassú hanyatlásnak indultak.